U-I-226/98
Natisni
Opravilna št.:
U-I-226/98
Datum odločitve:
24. 6. 1998
Objavljeno:
OdlUS VII, 143
ECLI:
ECLI:SI:USRS:1998:U.I.226.98
Akt:
Uredba o podelitvi koncesije za uporbo radiofrekvenčnega spektra za storitve mobilne telefonije GSM (Uradni list RS, št. 49/97), 2. odst. 34. čl.
Izrek:
Pobuda za začetek postopka za oceno ustavnosti in zakonitosti drugega odstavka 34. člena Uredbe o podelitvi koncesije za uporabo radiofrekvenčnega spektra za storitve mobilne telefonije GSM se zavrže.
Evidenčni stavek:
Uredba, s katero je Vlada uredila postopek za izbiro koncesionarja za opravljanje storitev mobilne telefonije, neposredno ne posega v pravice, pravne interese in pravni položaj družbenikov gospodarskih družb, ki se prijavijo na razpis za podelitev koncesij, zato v smislu 24. člena Zakona o Ustavnem sodišču ne izkazujejo pravnega interesa za njeno izpodbijanje.
Geslo:
Izkazani pravni interes kot procesni pogoj za začetek postopka pred Ustavnim sodiščem na podlagi pobude.
Družba, z omejeno odgovornostjo, družbeniki.
Pravna podlaga:
Zakon o Ustavnem sodišču (ZUstS), 24., 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Gospodarska družba Mobilkom Austria AG, Avstrija
Datum vloge:
2. 6. 1998
Vrsta odločitve:
sklep
Vrsta rešitve:
zavrženje
Dokument:
US19022
Dokument v PDF obliki:
U-I-226-98.pdf
65 KB
Prenesite datoteko
U-I-226/98
24.6.1998
S K L E P
Ustavno sodišče je v postopku za preizkus pobude gospodarske družbe Mobilkom Austria AG, Dunaj, Avstrija, ki jo zastopata Barbara Menart - Senica in Miro Senica, odvetnika v Ljubljani, na seji dne 24. junija 1998
s k l e n i l o :
Pobuda za začetek postopka za oceno ustavnosti in zakonitosti drugega odstavka 34. člena Uredbe o podelitvi koncesije za uporabo radiofrekvenčnega spektra za storitve mobilne telefonije GSM (Uradni list RS, št. 49/97) se zavrže.
O b r a z l o ž i t e v
1. Pobudnica izpodbija drugi odstavek 34. člena Uredbe o podelitvi koncesije za uporabo radiofrekvenčnega spektra za storitve mobilne telefonije GSM (v nadaljevanju: Uredba).
Navaja, da je izpodbijana določba Uredbe v nasprotju z 67. členom Zakona o telekomunikacijah (Uradni list RS, št. 35/97in 45/97 - v nadaljevanju: ZTel) in da je z njo Vlada prekršila tretji odstavek 74. člena Ustave.
2. Pobudnica predlaga, naj Ustavno sodišče odpravi nezakonito in protiustavno določbo Uredbe in naj razveljavi celoten postopek, ki je tekel na podlagi Javnega razpisa za podelitev koncesije za uporabo radiofrekvenčnega spektra za storitve mobilne telefonije GSM, objavljenega v Uradnem listu RS, št. 71/97, do dokončne odločitve pa zadrži postopek izbire koncesionarja.
3. Pravni interes pobudnik utemeljuje z navedbo, da ima status pravne osebe po pravu Republike Avstrije in je eden od ustanoviteljev oziroma družbenikov družbe Sinergy d.o.o., pravnega subjekta, registriranega v Republiki Sloveniji.
Poslovni delež pobudnice v osnovni glavnici družbe Sinergy naj bi znašal 45 odstotkov. Pobudnica meni, da kot družbenica družbe Sinergy v smislu 24. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) izkazuje pravni interes za izpodbijanje navedene določbe v Uredbi.
4. ZUstS v 24. členu določa, da lahko pobudo vloži vsakdo, ki izkaže pravni interes. Ta je podan, če predpis neposredno posega v pobudnikove pravice, pravne interese oziroma pravni položaj.
5. Izpodbijana določba Uredbe v smislu 24. člena ZUstS neposredno posega v pravice, pravne interese in pravni položaj družbe Sinergy, v pravice, pravne interese oziroma v pravni položaj pobudnice kot njene družabnice pa posega le posredno.
Pobudnica za podano pobudo ne izkazuje pravnega interesa, zato je Ustavno sodišče njeno pobudo zavrglo.
6. Ustavno sodišče je ta sklep sprejelo na podlagi 25. člena ZUstS v sestavi: predsednik dr. Lovro Šturm ter sodnici in sodniki dr. Miroslava Geč - Korošec, dr. Tone Jerovšek, mag. Matevž Krivic, Franc Testen, dr. Dragica Wedam - Lukić in dr. Boštjan M. Zupančič. Sklep je sprejelo soglasno.
P r e d s e d n i k :
dr. Lovro Šturm